Tre danske soldater er onsdag eftermiddag blevet såret af en vejsidebombe i Helmanprovinsen i Afghanistan, oplyser Hærens Operative Kommando.

Soldaterne kommer fra ingeniør-detachementet og deltog sammen med Bravo-kompagniet i en operation øst for patruljebase Hazrat. De sad i deres køretøj, da sprængladningen blev udløst.

Efter episoden viste soldaterne tegn på trykskader og modtog derfor førstehjælp på stedet. De blev efterfølgende fløjet med helikopter til felthospitalet i Camp Bastion, hvor de modtog behandling.

De tre soldater har selv talt med deres pårørende og har det efter omstændighederne godt. Det forventes, at de bliver udskrevet fra felthospitalet onsdag aften og overført til infirmeriet i den danske Camp Viking.

Alle tre soldater er udsendt af Ingeniørregimentet i Skive.

/ritzau/